1.

Az 1., 2. és 3. cikk helyébe a következő szöveg lép: „1. cikk Tárgy és hatály (1) Ez a határozat uniós szinten meghatározza a magas patogenitású madárinfluenza baromfifélék körében való kitörését vagy kitöréseit követően az e határozat I. mellékletében felsorolt tagállamok (a továbbiakban: érintett tagállamok) által a 2005/94/EK irányelv 16. cikkének (1) bekezdésével összhangban létrehozandó védő- és megfigyelési körzeteket, valamint a 2005/94/EK irányelv 29. cikkének (1) bekezdésével és 31. cikkével összhangban az alkalmazandó intézkedések időtartamát. (2) Ez a határozat megállapítja a II. mellékletben említett tagállamokban, illetve azok területein a magas patogenitású madárinfluenzával kapcsolatban alkalmazandó bizonyos védekezési intézkedéseket a következőkre vonatkozóan: a) a baromfik és naposcsibék említett tagállamokon vagy azok említett területein belüli mozgása; b) a baromfi- és naposcsibe-szállítmányok említett tagállamokban vagy azok említett területein található gazdaságokból történő feladása. E védekezési intézkedések időtartamának összhangban kell lennie az említett területekre vonatkozóan az I. mellékletben felsorolt védő- és megfigyelési körzetek fenntartásának időtartamával. 2. cikk Az I. melléklet A. részében felsorolandó területek és az e területeken alkalmazandó intézkedések időtartama Az érintett tagállamok gondoskodnak arról, hogy: a) a 2005/94/EK irányelv 16. cikke (1) bekezdése a) pontjának megfelelően az illetékes hatóságaik által kialakított védőkörzetek magukban foglalják legalább az e határozat I. mellékletének A. részében védőkörzetekként felsorolt területeket; b) a védőkörzetekben a 2005/94/EK irányelv 29. cikkének (1) bekezdése alapján alkalmazandó intézkedéseket legalább az e határozat I. mellékletének védőkörzeteket meghatározó A. részében említett időpontokig fenntartsák. 3. cikk Az I. melléklet B. részében felsorolandó területek és az e területeken alkalmazandó intézkedések időtartama Az érintett tagállamok gondoskodnak arról, hogy: a) a 2005/94/EK irányelv 16. cikke (1) bekezdése b) pontjának megfelelően az illetékes hatóságaik által kialakított megfigyelési körzetek magukban foglalják legalább az e határozat I. mellékletének B. részében megfigyelési körzetekként felsorolt területeket; b) a megfigyelési körzetekben a 2005/94/EK irányelv 31. cikke alapján alkalmazandó intézkedéseket legalább az e határozat I. mellékletének megfigyelési körzeteket meghatározó B. részében említett időpontokig fenntartsák. 3a. cikk A II. mellékletben említett területeken alkalmazandó védekezési intézkedések (1) A II. mellékletben felsorolt tagállamok megtiltják: a) a baromfinak és naposcsibéknek a II. mellékletben említett területeken található gazdaságokból az e területeken található más gazdaságokba történő mozgását; b) a baromfi- és naposcsibe-szállítmányoknak a II. mellékletben említett területeken található gazdaságokból történő feladását; c) az ugyanazon tagállamnak a II. mellékletben nem említett területein található gazdaságokból, vagy más tagállamokban vagy harmadik országokban található gazdaságokból származó baromfinak és naposcsibéknek a II. mellékletben említett területeken található gazdaságokba történő mozgását. (2) Az (1) bekezdésben előírt tilalmaktól eltérve a II. mellékletben említett tagállamok a kockázatértékelés kedvező eredményét követően, és feltéve, hogy a magas patogenitású madárinfluenza-vírus behurcolásának és terjedésének megelőzése érdekében – a rendeltetési gazdaságban is – megfelelő kockázatcsökkentő és megerősített biológiai biztonsági intézkedéseket alkalmaznak, engedélyezhetik: a) az ugyanazon tagállamnak az I. mellékletben fel nem sorolt területein található gazdaságokból, illetve más tagállamokból vagy harmadik országokból érkező baromfinak és naposcsibéknek a II. mellékletben említett területekre vonatkozóan az I. mellékletben meghatározott megfigyelési körzetekben található gazdaságokba történő mozgását. b) a II. mellékletben említett területekre vonatkozóan az I. mellékletben meghatározott megfigyelési körzetekben található gazdaságokból származó baromfinak az ugyanazon megfigyelési körzeten belüli olyan gazdaságba történő mozgását, amelyben nincs más baromfi, feltéve, hogy: i. a származási gazdaságban a feladás napján hatósági állatorvos elvégezte a baromfi klinikai vizsgálatát; ii. a származási gazdaságban a feladást megelőző 48 órán belül a baromfin a diagnosztikai kézikönyvvel összhangban laboratóriumi vizsgálatokat végeztek, és azok kedvező eredménnyel zárultak; iii. a rendeltetési gazdaságot a baromfi megérkezése után hatósági megfigyelés alá helyezik; c) az azonnali vágásra szánt baromfiszállítmányoknak a II. mellékletben említett területeken található gazdaságokból a megfelelő védő- vagy megfigyelési körzeteken belüli kijelölt vágóhídra, vagy amennyiben az érintett védő- és megfigyelési körzeteken belül nincs megfelelő vágóhíd vagy korlátozott a vágási kapacitás, a megfelelő védő- és megfigyelési körzeteken kívüli kijelölt vágóhídra történő feladását, feltéve, hogy teljesülnek a 2005/94/EK irányelv 23. cikke (1) bekezdésének a)–h) pontjában és az e cikk b) pontjának i. és ii. alpontjában meghatározott feltételek; d) a naposcsibe-szállítmányoknak a II. mellékletben említett területekre vonatkozóan létrehozott védő- és megfigyelési körzetekből egy ugyanabban a tagállamban, a II. mellékletben említett területeken kívül található gazdaságba történő feladását a 2005/94/EK irányelv 24. cikkében és 30. cikke c) pontjának iii. alpontjában előírt feltételeknek megfelelően. (3) A (2) bekezdés b), c) és d) pontjában említett baromfi és naposcsibék csak olyan járművekben, ketrecekben, konténerekben, illetve dobozokban szállíthatók, amelyeket előzőleg hatósági felügyelet mellett, a hatósági állatorvos utasításainak megfelelően kitisztítottak és fertőtlenítettek.”